b'\n_START_ARTICLE_\nVirus noric\n_START_SECTION_\nBolezni\n_START_PARAGRAPH_\nPo oku\xc5\xbebi z virusom noric \xc4\x8dlovek zboli za boleznijo, imenovano norice (vodene koze), ki jo lahko spremljajo tudi komplikacije v obliki encefalitisa ali plju\xc4\x8dnice. Tudi ko simptomi noric izginejo, ostane virus persistenten v \xc5\xbeiv\xc4\x8dnih ganglijih (v trigeminalnem gangliju in v spinalnih ter cerebralnih ganglijih). Pri pribli\xc5\xbeno 15\xc2\xa0% ljudeh se virus brez to\xc4\x8dno pojasnjenega vzroka reaktivira, kar se klini\xc4\x8dno odrazi kot pasovec (herpes zoster). Pri reaktivaciji virus povzro\xc4\x8di vnetje \xc5\xbeivcev in ko\xc5\xbee, kjer se pojavijo bole\xc4\x8de, mehur\xc4\x8dkaste spremembe. Izbruh bolezni je morda povezan z oslabljeno celi\xc4\x8dno posredovano imunostjo, staranjem imunskega sistema, oku\xc5\xbebo z virusom intrauterino, po\xc5\xa1kodbo, stresom, izpostavljenostjo ultravijoli\xc4\x8dnim \xc5\xbearkom itd. \xc5\xa0e najbolj jasna povezanost se izkazuje med oslabljenim celi\xc4\x8dnim imunskim sistemom in pojavom pasovca.\n_START_SECTION_\nMorfologija\n_START_PARAGRAPH_\nHerpes noric je soroden virusom herpesa simpleksa in skupaj sodijo v poddru\xc5\xbeino herpesvirusov alfa. Skupna jim je ve\xc4\x8dina genoma. Tudi ve\xc4\x8dina glikoproteinov v ovojnici je enakih (gB, gC, gE, gH, gI, gK, gL); pri virusu noric ni beljakovine gD, ki se sicer nahaja v ovojnici virusov herpesa simpleksa. _NEWLINE_Virus je obdan z virusno ovojnico v obliki ikozaedra ter z dodatno membrano. Dednino ima zapisano v obliki dvoveri\xc5\xbene DNK. _NEWLINE_Virus noric je zelo ob\xc4\x8dutljiv za dezinficiense (na primer natrijev hipoklorit). Zdravimo ga s protivirusnimi zdravili (aciklovir ...).'